കാക്കനാട് ലഹരിക്കേസ്: ഒരാള് കൂടി അറസ്റ്റില് കൊച്ചി: കാക്കനാട് ലഹരിമരുന്നു കേസില് ഒരാള് കൂടി അറസ്റ്റിലായി. കോഴിക്കോട് സ്വദേശി ഷാഹിദ് 27 ആണ് അറസ്റ്റിലായത്. ഇയാള് മയക്കുമരുന്നു ചില്ലറ വില്പന നടത്തുകയും പ്രതികള്ക്ക് സാമ്ബത്തിക സഹായം ചെയ്തു കൊടുക്കുകയും ചെയ്ത തായി അന്വേഷണ സംഘം കണ്ടെത്തി. ഇയാളുടെ ബാങ്ക് അക്കൗണ്ടില്നിന്ന് എത്ര തുക മയക്കുമരുന്നു വാങ്ങുന്നതിനായി ഉപയോഗിച്ചു എന്നതിനെക്കുറിച്ച് കണക്കെടുത്തു വരികയാണെന്ന് എക്സൈസ് ക്രൈംബ്രാഞ്ച് അസിസ്റ്റന്റ് കമ്മീഷണര് ടി.എം കാസിം പറഞ്ഞു. പ്രതിയെ കോടതിയില് ഹാജരാക്കി റിമാന്ഡ് ചെയ്തു. പ്രതികള്ക്ക് വന്തോതില് സാമ്ബത്തിക സഹായം ചെയ്തുകൊടുത്തതിന് കോഴിക്കോട് സ്വദേശികളായ ഷാരുഖ് സഹല് 27, സിഫാന് താജ് 24 എന്നിവരെ കൂടി പ്രതിപട്ടികയില് ചേര്ത്തിട്ടുണ്ട്. വിദേശത്തേക്കു കടന്ന രണ്ടു പ്രതികള്ക്കായി എക്സൈസ് ക്രൈംബ്രാഞ്ച് സംഘം ഉടന് ലുക്ക് ഔട്ട് നോട്ടീസ് പുറപ്പെടുവിക്കും. കാക്കനാട് വാഴക്കാലയിലെ ഫ്ളാറ്റില്നിന്ന് 11 കോടി രൂപ വിലവരുന്ന രണ്ടു കിലോ എംഡിഎംഎയാണ് പിടികൂടിയത്. സംഭവവുമായി ബന്ധപ്പെട്ട് നിലവില് 16 പ്രതികളാണ് അറസ്റ്റിലായിട്ടുള്ളത്.